**ИЗПЛАЩАНЕ НА ПРИСЪДЕНА ИЗДРЪЖКА ОТ ДЪРЖАВАТА**

Процедурата указва реда и условията, при които издръжка, присъдена на български гражданин, се изплаща от държавата за сметка на неизправния длъжник.

Семейството, майчинството и децата са под закрила на държавата и обществото (чл. 14 КРБ), а отглеждането и възпитанието на децата до пълнолетието им е право и задължение на техните родители и се подпомага от държавата (чл. 47, ал. 1 КРБ). Именно с оглед на тези конституционноустановени положения се приема разпоредбата на чл. 152 от Семейния кодекс, както и Наредбата за реда за изплащане от държавата на присъдена издръжка.

Извън обхвата на процедурата остава присъдената на бившия съпруг издръжка (чл. 145 СК) (чл. 152, ал. 4 СК).

Забележка: процедурата е съобразена с измененията в Семейния кодекс съгласно ДВ, бр. 100 от 2010 г., в сила от 21.12.2010 г. Следва да се има предвид, че към момента не са направени съответните промени в Наредбата за реда за изплащане от държавата на присъдена издръжка.

Осъществяване на процедурата

I. Компетентен орган

Общината - по постоянния адрес на взискателя по образуваното изпълнително дело - изплаща издръжката (чл. 2, ал. 1, във вр. с чл. 4, ал. 1, изр. второ НРИДПИ).

II. Искател

Право да иска изплащане на издръжка от държавата за сметка на неизправния длъжник имат български граждани, ненавършили пълнолетие, на които е присъдена издръжка, но последната не се изплаща редовно от длъжника по образуваното изпълнително дело (чл. 2, ал. 1 НРИДПИ и чл. 152, ал. 1 СК).

III. Необходими документи

1. ИСКАНЕ от взискателя (чл. 4, ал. 1 НРИДПИ).

2. екземпляр от констативния протокол на съдебния изпълнител (чл. 3 НРИДПИ);

3. декларация по чл. 4, ал. 3 НРИДПИ от взискателя, че не е получавал суми за издръжка направо от длъжника за посочения в искането и протокола период;

4. копия от документите, удостоверяващи обстоятелствата по чл. 152, ал. 2 СК.

5. молба за издаване на удостоверение за извършена проверка на обстоятелствата по чл. 152, ал. 2 от Семейния кодекс;

6. ДЕКЛАРАЦИЯ по чл. 5, ал. 2 от Наредбата за реда за изплащане от държавата на присъдена издръжка (взискателят декларира, че за конкретния период от време не е получавана издръжка от длъжника);

7. удостоверение от съдебния изпълнител, че е поискана проверка на обстоятелствата по чл. 152, ал. 2 СК (удостоверението се представя на всеки 6 месеца от взискателя в общината - чл. 5, ал. 5 НРИДПИ)

IV. Нормативно установени изисквания

1. държавата не изплаща издръжка, присъдена на бивш съпруг (арг. чл. 152, ал. 4, във вр. с чл. 145 СК);

2. образувано е изпълнително дело въз основа на съдебното решение, с което е определена издръжката на лицето (арг. чл. 2, ал. 1 НРИДПИ и чл. 152, ал. 1 СК);

3. по изпълнителното дело е установено, че неизправният длъжник няма доходи и не притежава имущество, върху които да се насочи принудителното изпълнение (чл. 152, ал. 2 СК);

V. Вътрешен ход на процедурата

1. Процедура пред съдебния изпълнител

Процедурата започва по молба на взискателя до съдебния изпълнител, пред който е образувано изпълнителното дело. Взискателят чрез съдебния изпълнител подава искане до общината (района) по неговия постоянен адрес, с което се иска предприемането на действия по реда на Наредбата за реда за изплащане от държавата на присъдена издръжка. Съдебният изпълнител проверява наличието на обстоятелствата по чл. 152, ал. 2 СК чрез изискване на информация от органите на Националната агенция за приходите, териториалните поделения на Националния осигурителен институт, на Централния депозитар и от други лица, които водят регистри за имущество или разполагат с данни за имущество на длъжника.

След като установи, че предпоставките на чл. 152, ал. 2 СК са налице, съдебният изпълнител съставя констативен протокол в два екземпляра. В протокола се посочват:

- номерът и датата на образуване на изпълнителното дело;

- трите имена и адресите на длъжника и на взискателя;

- месечният размер на присъдената издръжка;

- времето, за което не е изплатена издръжката;

- документите, удостоверяващи изискванията по чл. 152, ал. 2 от Семейния кодекс (чл. 3 НРИДПИ).

В 10-дневен срок от постъпване на искането, съдебният изпълнител - след като прецени, че са налице условията по чл. 152 СК и НРИДПИ - го изпраща на компетентната община (район) заедно с единия екземпляр от констативния протокол и декларацията на взискателя, че не е получавал суми за издръжка направо от длъжника за посочения в искането и протокола период, както и копия от документите, удостоверяващи обстоятелствата по чл. 152, ал. 2 СК (чл. 4, ал. 2-3 НРИДПИ).

2. Регистриране на постъпилото искане и приложенията към него в общината

При постъпване в общината на искането се създава досие, в което се съдържат всички документи, сведения и данни за взискателя и длъжника, подадените декларации и всички други носители на информация (съгласно Указание № УК-5 от 1 октомври 2009 г.).

3. Размер на изплащаната от държавата издръжка

Изплащаната от държавата чрез общините издръжка е за сметка на неизправния длъжник и е в размер, определен в съдебното решение, но не повече от максималния размер, определян ежегодно със Закона за държавния бюджет на Република България (за 2011 г. - 60 лв. съгласно § 12 ПЗР ЗДБРБ 2011) (чл. 2, ал. 3 НРИДПИ и чл. 152, ал. 1 СК).

Държавата може да изплаща и увеличения със съдебно решение размер на издръжката (виж чл. 150 СК), но сумарно - не повече от максималния размер, определен със закона за държавния бюджет.

4. Ред за изплащане на издръжката

Издръжката се изплаща от общината ежемесечно на взискателя в посочения размер считано от 1-во число на месеца, следващ месеца, през който са установени обстоятелствата по чл. 152, ал. 2 СК. Преди всяко изплащане на издръжката взискателят е длъжен да попълни ДЕКЛАРАЦИЯ, че за конкретния период от време не е получавана издръжка от длъжника.

В 3-дневен срок от изплащането на издръжката на взискателя общината уведомява писмено съдебния изпълнител за извършеното плащане и за неговия размер. Уведомяването може да се осъществи и по електронен път, но при спазване на изискванията на чл. 8-11 от Закона за електронния документ и електронния подпис.

На всеки 6 месеца взискателят по изпълнителното дело представя в общината удостоверение от съдебния изпълнител, че е поискал извършване на проверка на обстоятелствата по чл. 152, ал. 2 СК (чл. 5 НРИДПИ).

Общината изплаща издръжката по посочена от взискателя (в искането му) банкова сметка или на касата на общината.

5. Преустановяване на изплащането на издръжката

Изплащането на издръжката се прекратява, когато:

а) взискателят не представи в 6-месечен срок удостоверение от съдебния изпълнител, че е поискал извършване на проверка на обстоятелствата по чл. 152, ал. 2 СК (чл. 5, ал. 6 във вр. с ал. 5 НРИДПИ);

б) длъжникът започне редовно да изплаща издръжката или тя редовно се събира по принудителен ред - в този случай съдебният изпълнител съобщава на общината да прекрати превеждането на сумите (чл. 6 НРИДПИ).

Резултат от процедурата

В резултат на настоящата процедура се реализират конституционноустановените права на непълнолетните граждани да получават закрила от държавата и обществото при наличието на определени предпоставки.

Платената от държавата чрез общината издръжка не освобождава неизправния длъжник (чл. 8 НРИДПИ).

Държавата се смята за присъединен взискател за частното държавно вземане за платената издръжка по образуваното изпълнително дело заедно със законната лихва. В тези случаи дължимите такси и разноски се събират направо от длъжника (чл. 152, ал. 7 СК).